b'\n_START_ARTICLE_\nStenografie\n_START_PARAGRAPH_\nStenografia este o tehnic\xc4\x83 de scriere foarte rapid\xc4\x83 printr-un sistem de scriere simplificat, cu ajutorul c\xc4\x83ruia se poate nota vorbirea cu viteza cu care este rostit\xc4\x83. _NEWLINE_Cu toate c\xc4\x83 exist\xc4\x83 o multitudine de mijloace moderne de \xc3\xaenregistrare a convorbirilor, stenografia r\xc4\x83m\xc3\xa2ne suveran\xc4\x83 \xc3\xaentruc\xc3\xa2t nu este dependent\xc4\x83 de aparatura electromecanic\xc4\x83 care se poate defecta \xc3\xaen orice moment._NEWLINE_\xc3\x8enlocuirea alfabetului latin cu unul mai rapid \xc3\xae\xc8\x99i g\xc4\x83se\xc8\x99te utilizarea \xc3\xaen multe domenii de activitate: \xc3\xaen munca administrativ\xc4\x83 \xc8\x99i de secretariat; \xc3\xaen activitatea studen\xc8\x9bilor la cursurile universitare (luarea noti\xc8\x9belor la cursuri concomitent cu perfec\xc8\x9bionarea stenografiei).\n_START_SECTION_\nStenografia \xc3\xaen Rom\xc3\xa2nia\n_START_PARAGRAPH_\nSistemul stenografic utilizat \xc3\xaen Rom\xc3\xa2nia, pentru limba rom\xc3\xa2n\xc4\x83, este sistemul Henri Stahl (1877-1942), creat in 1908, \xc8\x99i perfec\xc8\x9bionat de fostul s\xc4\x83u elev, Aurel Boia (1913-1998; poet \xc8\x99i traduc\xc4\x83tor\xc2\xa0; contribu\xc8\x9bii la limba artificial\xc4\x83 esperanto). _NEWLINE_Este un sistem de scriere rapid\xc4\x83 prin str\xc3\xa2ngerea cuvintelor \xc8\x99i expresiilor (stenos), utiliz\xc3\xa2nd un schelet consonantic \xc3\xaentocmit pe baza frecven\xc8\x9bei \xc8\x99i combina\xc8\x9biilor sunetelor \xc3\xaen limba rom\xc3\xa2n\xc4\x83 \xc8\x99i este alc\xc4\x83tuit din 24 de semne grafice._NEWLINE_Sistemul stenografic Henri Stahl poate fi utilizat cu succes cu o vitez\xc4\x83 de scriere de p\xc3\xa2n\xc4\x83 la 180 cuvinte pe minut \xc8\x99i poate fi folosit, cu bune rezultate \xc8\x99i pentru alte limbi.'